ddrg/super_eurlex huggingface dataset:
lena leasaítear Cinneadh (AE) 2015/2169 maidir le cur i gcrích an Chomhaontaithe Saorthrádála idir an tAontas Eorpach agus a Bhallstáit, de pháirt, agus Poblacht na Cóiré, den pháirt eile

MEABHRÁN MÍNIÚCHÁIN

•Forais agus cuspóirí an togra

An 1 Deireadh Fómhair 2015, ghlac an Chomhairle Cinneadh (AE) 2015/2169 maidir le cur i gcrích an Chomhaontaithe Saorthrádála idir an tAontas Eorpach agus a Bhallstáit, de pháirt, agus Poblacht na Cóiré, den pháirt eile.

Leis an bPrótacal maidir le Comhar Cultúrtha, atá i gceangal leis an gComhaontú Saorthrádála idir an tAontas Eorpach agus a Bhallstáit, de pháirt, agus Poblacht na Cóiré, den pháirt eile (‘an Prótacal’), bunaítear in Airteagal 1 an creat ina gcomhoibríonn na Páirtithe chun malartuithe a éascú maidir le gníomhaíochtaí cultúrtha, earraí agus seirbhísí, lena n‑áirítear malartuithe san earnáil chlosamhairc.

Áirítear sa Phrótacal forálacha maidir le teidlíocht i ndáil le comhléiriúcháin closamhairc chun tairbhe a bhaint as na scéimeanna faoi seach.

De bhun Airteagal 5(8)(b) den Phrótacal, tar éis thréimhse thosaigh 3 bliana déanfar an teidlíocht a athnuachan go ceann tréimhsí leantacha eile den fhad céanna, mura gcuireann Páirtí deireadh leis an teidlíocht trí fhógra i scríbhinn a thabhairt ar a laghad 3 mhí sula rachaidh an tréimhse thosaigh nó aon tréimhse dá héis sin in éag.

I gcomhréir le hAirteagal 3(1) de Chinneadh (AE) 2015/2169 mar atá sé faoi láthair, tabharfaidh an Coimisiún fógra do Phoblacht na Cóiré má bhíonn sé i gceist ag an Aontas gan síneadh a chur le tréimhse na teidlíochta chun comhléiriúcháin de bhun Airteagal 5 den Phrótacal de réir an nós imeachta a leagtar amach in Airteagal 5(8), pointe (b) den Phrótacal sin, ach amháin má aontaíonn an Chomhairle d’aon toil, ar thogra ón gCoimisiún, 4 mhí roimh dheireadh thréimhse na teidlíochta, leanúint ar aghaidh leis an teidlíocht.

Le breithiúnas an 1 Márta 2022 sa chás an Coimisiún v an Chomhairle, chinn an Chúirt Bhreithiúnais nach raibh an nós imeachta a bhunaítear in Airteagal 3(1) de Chinneadh (AE) 2015/2169 ón gComhairle i gcomhréir le hAirteagal 218 CFAE a mhéid a chuir sé de cheangal ar an gComhairle vótáil d’aon toil. Ní mór gurb í an riail vótála a leagtar síos in Airteagal 218(8) CFAE, an chéad fhomhír, eadhon vótáil trí thromlach cáilithe sa Chomhairle, an riail vótála is infheidhme maidir le cinntí a ghlacadh amhail na cinntí a bheartaítear le hAirteagal 3(1) de Chinneadh (AE) 2015/2169 ón gComhairle.

Dá bhrí sin, ní mór an ceanglas atá ar an gComhairle gníomhú d’aon toil a scriosadh chun cinneadh a dhéanamh maidir le leanúint leis an teidlíocht.

2.BUNÚS DLÍ

•Bunús dlí

Leis an togra leasaítear Cinneadh (AE) 2015/2169 ón gComhairle agus ba cheart, dá bhrí sin, é a ghlacadh ar an mbunús dlí céanna, eadhon Airteagal 91, Airteagal 100(2), Airteagal 167(3) agus Airteagal 207 i gcomhar le hAirteagal 218(6)(a)(v) den Chonradh ar Fheidhmiú an Aontais Eorpaigh (CFAE), an Chomhairle ag gníomhú di trí thromlach cáilithe tar éis toiliú a fháil ón bParlaimint.

•An rogha ionstraime

Leasaítear leis an togra Cinneadh (AE) 2015/2169 ón gComhairle.

2022/0257 (NLE)

Togra le haghaidh

CINNEADH ÓN gCOMHAIRLE
lena leasaítear Rialachán (AE) 2021/2283 lena n‑osclaítear bainistiú tharaif-chuótaí uathrialaitheacha an Aontais le haghaidh táirgí talmhaíochta agus tionsclaíocha áirithe agus lena bhforáiltear maidir leis an mbainistiú sin

MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Tá gá le taraif-chuótaí uathrialaitheacha an Aontais le haghaidh táirgí nach leor a dtáirgeacht san Aontas chun freastal ar riachtanais thionscal an úsáideora san Aontas ar feadh tréimhse chuóta áirithe. Ba cheart taraif-chuótaí an Aontais a oscailt ag rátaí nialasacha dleachta nó ag rátaí laghdaithe dleachta le haghaidh méideanna iomchuí, gan na margaí le haghaidh táirgí den sórt sin a shuaitheadh.

An 20 Nollaig 2021 ghlac Comhairle an Aontais Eorpaigh Rialachán (AE) 2021/2283 lena n‑osclaítear bainistiú tharaif-chuótaí uathrialaitheacha an Aontais le haghaidh táirgí talmhaíochta agus tionsclaíocha áirithe agus lena ndéantar foráil maidir leis an mbainistiú sin chun go bhféadfaí freastal ar éileamh an Aontais le haghaidh na dtáirgí i gceist faoi na coinníollacha is fabhraí.

Déantar an Rialachán a thabhairt cothrom le dáta gach sé mhí chun freastal ar riachtanais thionscal an Aontais. Tá athbhreithniú déanta ag an gCoimisiún, le cúnamh ó Ghrúpa na gCeisteanna Taraife Eacnamaíocha, ar gach iarraidh ó na Ballstáit ar dhleachtanna ar tharaif-chuótaí uathrialaitheacha. Tar éis an athbhreithnithe sin, measann an Coimisiún go bhfuil bonn cirt le taraif-chuótaí uathrialaitheacha a oscailt i gcás táirgí nua áirithe, ar táirgí iad nach liostaítear faoi láthair san Iarscríbhinn a ghabhann le Rialachán (AE) 2021/2283 ón gComhairle. I ndáil le roinnt táirgí eile, ní mór an fhoclaíocht atá in úsáid sa tuairisc a athrú, ba cheart cóid TARIC nua a shannadh, nó bhí gá le méid an chuóta tosaigh a mhéadú. Táirgí a bhfuil taraif-chuóta ag gabháil leo nach bhfuil chun leas eacnamaíoch an Aontais a thuilleadh, ba cheart iad a aistarraingt. Ar mhaithe leis an tsoiléireacht, moltar leagan comhdhlúite den Iarscríbhinn a ghabhann le Rialachán (AE) 2021/2283 ón gComhairle a fhoilsiú, iarscríbhinn a chuirfear in ionad na hIarscríbhinne roimhe sin ina hiomláine.

•Comhsheasmhacht le forálacha beartais atá sa réimse beartais cheana

Níl tionchar ag an togra seo ar thíortha a bhfuil comhaontú um thrádáil fhabhrach acu leis an Aontas ná ar thíortha is iarrthóirí nó ar iarrthóirí ionchasacha i ndáil le comhaontuithe fabhracha leis an Aontas (e.g. Córas Ginearálaithe um Fhabhair; an córas grúp-thrádála san Afraic, i Muir Chairib agus san Aigéan Ciúin; Comhaontuithe Saorthrádála).

•Comhsheasmhacht le beartais eile de chuid an Aontais

Tá an togra i gcomhréir le beartais an Aontais maidir leis an talmhaíocht, an trádáil, an fhiontraíocht, an fhorbairt, an comhshaol agus an caidreamh seachtrach.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Is é Airteagal 31 den Chonradh ar Fheidhmiú an Aontais Eorpaigh (CFAE) bunús dlí an togra seo.

•Coimhdeacht (maidir le hinniúlacht neamheisiach)

Tagann an togra faoi inniúlacht eisiach an Aontais. Dá bhrí sin, níl feidhm ag prionsabal na coimhdeachta.

•Comhréireacht
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Ghlac an Coimisiún Eorpach togra reachtach an 23 Márta 2022 chun Rialacháin (AE) Uimh. 1303/2013 agus (AE) Uimh. 223/2014 a leasú chun foráil a dhéanamh maidir le hathruithe eisceachtúla agus spriocdhírithe a sholáthar mar fhreagairt ar ionradh Chónaidhm na Rúise ar an Úcráin agus ar an tionchar a eascraíonn as sin ina dhiaidh sin ar an Aontas Eorpach agus ar roinnt dá réigiúin thoir go háirithe.

Bhí sé beartaithe leis an togra seo réamh-mhaoiniú tosaigh breise a sholáthar do chláir 2014-2020 a fhaigheann tacaíocht ó chistí beartais agus ón gCiste um Chabhair Eorpach do na Daoine is Díothaí (FEAD), rud a bhí le híoc faoi REACT-EU arna mhaoiniú ag an Ionstraim um Théarnamh an Aontais Eorpaigh ‘NextGenerationEU’.

Tá gníomh déanta cheana ag an gCoimisiún chun cúnamh a thabhairt do na Ballstáit maidir leis sin, trína thogra le haghaidh Gníomhaíocht Chomhtháthaithe do Dhídeanaithe san Eoraip (CARE) an 8 Márta 2022.

Ag an gcruinniú a bhí aici an 24-25 Márta 2022, phléigh an Chomhairle Eorpach ionsaí míleata na Rúise i gcoinne na hÚcráine agus i gconclúidí an chruinnithe sin, d’iarr sí ar an gCoimisiún ‘obair a dhéanamh ar thograí breise chun an tacaíocht ón Aontas a threisiú’ chun ‘a áirithiú go bhféadfar maoiniú ón Aontas le haghaidh dídeanaithe agus a n‑óstaigh a shlógadh go gasta’.

Chun aghaidh a thabhairt ar an iarraidh sin, tá an togra seo á thabhairt chun cinn ag an gCoimisiún, lena leasaítear a thogra reachtach an 23 Márta 2022. Ós rud é go bhfuil úsáid a bhaint as ‘roghanna costais simplithe’ ar cheann de na modhanna is éifeachtaí chun maoiniú a shlógadh go gasta, rud a fhágann go bhfuil sé níos éasca agus níos tapúla cistí an bheartais chomhtháthaithe a chur chun feidhme agus, an tráth céanna, an t‑ualach riaracháin a laghdú, cruthaítear costas aonaid nua leis an togra seo dá bhrí sin. Is féidir leis na Ballstáit an costas aonaid nua sin a úsáid chun maoiniú bhunriachtanais agus tacaíocht na ndaoine a dtugtar cosaint shealadach dóibh a éascú i gcomhréir le Cinneadh Cur Chun Feidhme (AE) 2022/382 ón gComhairle i ngach Ballstát ina bhfuil an duine sin i láthair. Féadfar an costas aonaid a úsáid ar feadh 13 seachtaine ar a mhéad san iomlán, ag tosú ón dáta a thagann an duine isteach san Aontas Eorpach.
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Leis an gComhaontú Trádála agus Comhair idir an tAontas Eorpach agus an Ríocht Aontaithe (an ‘Comhaontú Trádála agus Comhair’), foráiltear, i gcomhréir leis na coinníollacha a leagtar amach ann, go bhféadfaidh na Páirtithe bearta aontaobhacha áirithe a ghlacadh.

A mhéid a bhaineann le hábhair a thagann faoi Chonradh Euratom, féadfaidh an Comhphobal Eorpach do Fhuinneamh Adamhach (‘an Comhphobal’) bearta aontaobhacha a ghlacadh sna cásanna agus faoi na coinníollacha a leagtar síos in Airteagail 718 agus 719 den Chomhaontú Trádála agus Comhair, gan dul i muinín an tsásra um réiteach díospóidí ar dtús. Baineann na bearta aontaobhacha atá i gceist le rannpháirtíocht na Ríochta Aontaithe i gcláir an Aontais a chur ar fionraí go páirteach nó go hiomlán, mar aon lena rannpháirtíocht iontu a fhoirceannadh go páirteach nó go hiomlán.

Ina cinneadh maidir le tabhairt i gcrích an Chomhaontaithe Trádála agus Comhair, thug an Chomhairle de chumhacht don Choimisiún na bearta thuasluaite a ghlacadh a mhéid a bhaineann le hábhair a thagann faoin gConradh ar Fheidhmiú an Aontais Eorpaigh, thar ceann an Aontais agus go dtí go nglacfar ‘gníomh reachtach sonrach lena rialáiltear glacadh na mbeart’ faoin gComhaontú seo.

Tháinig an Coimisiún agus an Chomhairle ar chomhaontú ar ráiteas comhpháirteach freisin, ráiteas a eisíodh tráth a tugadh an Comhaontú Trádála agus Comhair i gcrích, lena bhforáiltear, gan dochar dá cheart tionscnaimh faoi na Conarthaí, ‘go mbeidh sé d’aidhm ag an gCoimisiún an gníomh reachtach sonrach dá dtagraítear thuas a mholadh tráth nach déanaí ná an 31 Márta 2022.

Leis an togra reachtach seo, comhlíontar an tiomantas polaitiúil sin a mhéid a bhaineann le hábhair a thagann faoi Chonradh Euratom, eadhon comhlachas na Ríochta Aontaithe le clár Taighde agus Oiliúna Euratom agus leis an gComhghnóthas Eorpach um ITER agus um Fhuinneamh Comhleá a Fhorbairt arna rialú le Cuid a Cúig den Chomhaontú Trádála agus Comhair (Rannpháirtíocht i gcláir an Aontais, bainistíocht fhónta airgeadais agus forálacha airgeadais). Áirithítear leis an Rialachán atá beartaithe gur féidir leis an gComhphobal gníomhú go tráthúil agus go héifeachtach chun a leasanna a chosaint maidir leis an gComhaontú Trádála agus Comhair a chur chun feidhme agus a fhorfheidhmiú. Tugtar de chumhacht don Choimisiún leis an Rialachán atá beartaithe na bearta dá dtagraítear thuas a ghlacadh, agus iad a chur ar fionraí agus a aisghairm de réir mar is iomchuí, trí bhíthin gníomhartha cur chun feidhme.
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Is páirtí é an tAontas sa Chomhaontú Idirnáisiúnta Siúcra, (‘an Comhaontú’) agus is ball é den Eagraíocht Idirnáisiúnta Siúcra (‘ISO’). Le Cinneadh (AE) 2017/2242 ón gComhairle an 30 Samhain 2017 agus Cinneadh (AE) 2019/2136 ón gComhairle, thug an Chomhairle údarú don Choimisiún tús a chur le caibidlíocht le páirtithe sa Chomhaontú, d’fhonn an Comhaontú a nuachóiriú, go háirithe a mhéad a bhaineann leis na neamhréireachtaí idir líon vótaí na mBall agus a gcuid ranníocaíochtaí airgeadais ar thaobh amháin agus a seasamh coibhneasta i margadh domhanda an tsiúcra ar thaobh eile.

Rinneadh an leasú ar an gComhaontú a chaibidliú i gcomhairle leis an Meitheal um Thráchtearraí (PROBA) agus léirítear ann go cuí na treoracha caibidlíochta a d’eisigh an Chomhairle. Baineann na hathruithe leis na trí réimse seo a leanas: an buiséad riaracháin agus ranníocaíochtaí na mBall faoi Airteagal 25; leathnú na gcuspóirí, na staidéar, na meastóireachtaí agus na ngníomhaíochtaí taighde chun gur féidir táirgí eile atá bainteach le siúcra (go háirithe bitheatánól), a chuimsiú faoi raon feidhme Airteagal 1, 32, 33 agus 34; agus na rialacha maidir leis an Stiúrthóir Feidhmiúcháin a cheapadh faoi Airteagal 23.

Le linn an 59ú Cruinniú den Chomhairle Idirnáisiúnta Siúcra an 26 Samhain 2021, vótáil an Chomhairle Idirnáisiúnta Siúcra (‘ISC’) d’aon toil i bhfabhar a mholadh do Bhaill ISO an Comhaontú a leasú, i gcomhréir le toradh na caibidlíochta.

Is é is cuspóir don Chinneadh sin ón gComhairle na leasuithe a fhormheas agus na daoine, a gcumhachtaítear dóibh an fógra i dtaobh glacadh leis an leasú a thaisceadh, thar ceann an Aontais, ag an suíomh ainmnithe, na daoine sin a ainmniú.
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

An 28 Meán Fómhair 2021, ghlac an Chomhairle cinneadh lena n‑údaraítear don Choimisiún Eorpach tús a chur le caibidlíocht maidir le Prótacal nua a ghabhann leis an gComhaontú Comhpháirtíochta Iascaigh idir an tAontas Eorpach agus Rialtas Phoblacht Oileán Mhuirís agus, más gá chun briseadh sna gníomhaíochtaí iascaireachta a sheachaint, chun síneadh teoranta a chur leis an bPrótacal atá ann faoi láthair agus a ghabhann leis an gComhaontú (dá ngairtear ‘Prótacal 2017-2021’ anseo feasta), a chuaigh in éag an 7 Nollaig 2021.

I gcás ina dtógfadh an chaibidlíocht le haghaidh Prótacal nua a ghabhann leis an gComhaontú Comhpháirtíochta Iascaigh idir an tAontas Eorpach agus Rialtas Oileán Mhuirís níos mó ama ná mar a bhíothas ag súil leis, agus chun briseadh i ngníomhaíochtaí iascaireachta a sheachaint, leagtar síos leis an gcinneadh sin ón gComhairle gur cheart don Choimisiún iarracht a dhéanamh teacht ar chomhaontú le Rialtas Phoblacht Oileán Mhuirís maidir le síneadh a chur le Prótacal 2017-2021, ar feadh tréimhse teoranta nach faide ná 6 mhí, agus ag an am céanna leanúint d’iarracht a dhéanamh teacht ar chomhaontú maidir le prótacal nua i gcomhréir leis na cuspóirí a leagtar amach sa chinneadh.

Mar gheall ar na srianta atá ann faoi láthair, go cianda amháin a d’fhéadfaí an chéad bhabhta caibidlíochta a reáchtáil an 6 Nollaig 2021 sa Bhruiséil agus in Port Louis (Poblacht Oileán Mhuirís). Le linn an chruinnithe, shocraigh na caibidleoirí ón Aontas Eorpach agus ó Phoblacht Oileán Mhuirís go mbeadh gá le roinnt babhtaí chun an chaibidlíocht a thabhairt chun críche mar gheall ar a chasta atá an chaibidlíocht. Dá bhrí sin, d’aontaigh an dá pháirtí síneadh a chur le Prótacal 2017-2021 ar feadh uastréimhse 6 mhí, i gcomhréir leis an gcinneadh sin ón gComhairle. Bunaíodh an síneadh trí bhíthin Comhaontú i bhfoirm Malartú Litreacha lenar cuireadh inisealacha an 6 Nollaig 2021.

Is é is aidhm don chinneadh seo tabhairt i gcrích an Chomhaontaithe i bhfoirm Malartú Litreacha a údarú, Comhaontú lena bhféadfar síneadh a chur le Prótacal 2017-2021 ar feadh uastréimhse 6 mhí.

Tá sé d’aidhm ag an gComhaontú i bhfoirm Malartú Litreacha síneadh a chur le cur i bhfeidhm Phrótacal 2017-2021 agus leanúint de dheiseanna iascaireachta a dheonú do shoithí de chuid an Aontais Eorpaigh in uiscí Oileán Mhuirís i gcomhréir le comhairle eolaíoch agus le moltaí an Choimisiúin um Thuinníní an Aigéin Indiaigh, laistigh de theorainneacha an bharrachais atá ar fáil. Tá sé d’aidhm aige freisin leanúint den chomhar idir an tAontas Eorpach agus Rialtas Phoblacht Oileán Mhuirís a neartú, agus ar an gcaoi sin creat comhpháirtíochta a chruthú trínar féidir beartas iascaigh inbhuanaithe a fhorbairt agus saothrú fónta a dhéanamh ar acmhainní iascaigh i limistéar iascaireachta Phoblacht Oileán Mhuirís, chun leas an dá pháirtí.
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Rinneadh an ‘Comhaontú maidir le córais loingseoireachta satailíte Galileo agus GPS (Córas Suite Domhanda) agus a bhfeidhmchláir ghaolmhara a chur chun cinn, a sholáthar agus a úsáid idir an Comhphobal Eorpach agus a Bhallstáit, de pháirt, agus Stáit Aontaithe Mheiriceá, den pháirt eile’ (dá ngairtear ‘an Comhaontú’ anseo feasta) a shíniú in 2004. Tháinig sé i bhfeidhm in 2011, tar éis a dhaingnithe ag na Stáit Aontaithe, an tAontas Eorpach agus na Ballstáit go léir.

Is é is cuspóir don Chomhaontú creat a sholáthar le haghaidh comhar idir na Páirtithe maidir le comharthaí agus seirbhísí sibhialta loingseoireachta agus uainiúcháin GPS agus Galileo, seirbhísí breisluacha, méadúcháin agus earraí loingseoireachta agus uainiúcháin domhanda a chur chun cinn, a sholáthar agus a úsáid.

Foráiltear le hAirteagal 20(5) den Chomhaontú go bhfanfaidh ‘an Comhaontú seo i bhfeidhm ar feadh 10 mbliana. 3 mhí ar a laghad roimh dheireadh na tréimhse tosaigh 10 mbliana, cuirfidh na Páirtithe a chéile ar an eolas faoin rún atá acu síneadh a chur leis an gComhaontú ar feadh tréimhse 5 bliana nó gan an síneadh sin a chur leis.’ Tá an Comhaontú le dul in éag an 12 Nollaig 2021.

I mí an Mheithimh 2021, chuir na Stáit Aontaithe a spéis in iúl an t‑údarás a lorg chun síneadh leis an gComhaontú a shaothrú. D’fhreagair an Coimisiún i mí Mheán Fómhair go lorgódh sé údarú ó Chomhairle an Aontais Eorpaigh chun síneadh a chur leis an gComhaontú.

An mheastóireacht a rinne an Coimisiún Eorpach, léiríonn sí go soiléir go soláthraítear leis an gComhaontú creat tábhachtach chun comhar i loingseoireacht satailíte idir an tAontas agus na Stáit Aontaithe a stiúradh agus a éascú, a mbeidh leasanna frithpháirteacha ann dá bharr.

Tá an Comhaontú fíor-riachtanach chun tírdhreach loingseoireachta satailíte a chéile a thuiscint agus chun réimsí tosaíochta ar leasanna coiteanna iad maidir le comhar idirnáisiúnta a bhunú le chéile. Cuireann sé fóram úsáideach ar fáil freisin chun measúnú a dhéanamh ar an gcomhar a bhí ann roimhe agus chun na gníomhaíochtaí a dhéanfar amach anseo a chinneadh.

Is chun leas an Aontais é an Comhaontú sin a athnuachan chun comhar leis na Stáit Aontaithe maidir le loingseoireacht satailíte a shaothrú a thuilleadh.
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Tá an tionscnamh seo ar cheann de shraith beart lena gcuirtear Aontas na Margaí Caipitil chun feidhme. Is é is aidhm dó cumhacht a thabhairt d’infheisteoirí, go háirithe infheisteoirí beaga agus miondíola, trína chur ar a gcumas rochtain a fháil ar na sonraí margaidh is gá chun infheistíocht a dhéanamh i scaireanna nó i mbannaí agus trí bhonneagair mhargaidh an Aontais a neartú. Cuideoidh sé sin le leachtacht an mhargaidh a mhéadú, rud a fhágfaidh go mbeidh sé níos éasca do chuideachtaí maoiniú a fháil ó mhargaí caipitil. Chun a chuspóir a bhaint amach maidir le fíormhargadh aonair éifeachtúil a chothú le haghaidh na trádála, shainaithin an Coimisiún trí réimse tosaíochta le haghaidh an athbhreithnithe: trédhearcacht agus infhaighteacht sonraí margaidh a fheabhsú, cothroime iomaíochta idir ionaid forghníomhaithe a fheabhsú agus a áirithiú gur féidir le bonneagair mhargadh an Aontais leanúint de bheith iomaíoch ar an leibhéal idirnáisiúnta. Tá togra ag gabháil leis an tionscnamh seo chun leasú a dhéanamh ar Rialachán (AE) 600/2014 maidir le margaí in ionstraimí airgeadais (MiFIR) agus tá sé cuimsithe i gClár Oibre an Choimisiúin do 2020.

Sa Teachtaireacht uaidh dar teideal ‘The European economic and financial system: fostering openness, strength and resilience’ [Córas eacnamaíoch agus airgeadais na hEorpa: oscailteacht, neart agus athléimneacht a chothú] an 19 Eanáir 2021, dheimhnigh an Coimisiún go raibh sé beartaithe aige a mholadh go ndéanfaí trédhearcacht na margaí caipitil a fheabhsú, a shimpliú agus a chomhchuibhiú a thuilleadh, mar chuid den athbhreithniú ar chreat MiFID II agus MiFIR (MiFID/R). I gcomhthéacs níos leithne na n‑iarrachtaí arb é is aidhm dóibh ról idirnáisiúnta an euro a mhéadú, d’fhógair an Coimisiún go n‑áireofaí ceapadh agus cur chun feidhme teilitéipe comhdhlúite le hathchóiriú den sórt sin, go háirithe le haghaidh eisiúintí bannaí corparáideacha arb é is aidhm dóibh leachtacht na trádála tánaistí in ionstraimí fiachais arna sloinneadh in euro a mhéadú.

Cé go bhfuil an chuid is mó de na bearta reachtacha chun an pacáiste seo a achtú suite sa Rialachán lena leasaítear MiFIR, tá modhnuithe teagmhasacha ar Threoir 2014/65/AE maidir le margaí in ionstraimí airgeadais (MiFID II) sa togra reatha, ar modhnuithe iad atá riachtanach chun comhleanúnachas a áirithiú. Ba cheart, dá bhrí sin, an dá thogra a léamh i gcomhar le chéile.
MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

An Comhaontú Comhpháirtíochta Iascaigh Inbhuanaithe (SFPA) idir an tAontas Eorpach agus Rialtas Oileáin Cook, síníodh é an 3 Bealtaine 2016 agus an 14 Bealtaine 2016 faoi seach, agus tháinig sé i bhfeidhm go sealadach an 14 Bealtaine 2016 ar feadh tréimhse 8 mbliana. Tá an comhaontú in-athnuaite go hintuigthe agus tá sé i bhfeidhm go fóill. An chéad Phrótacal 4 bliana maidir le cur chun feidhme SFPA, tháinig sé i bhfeidhm go sealadach an 14 Deireadh Fómhair 2016 agus chuaigh sé in éag an 13 Deireadh Fómhair 2020. Tháinig an Comhaontú agus an Prótacal araon i bhfeidhm an 10 Bealtaine 2017.

An 7 Iúil 2020, ghlac an Chomhairle sainordú lenar údaraíodh don Choimisiún Eorpach tús a chur le caibidlíocht le haghaidh Prótacal nua maidir le SFPA idir an tAontas Eorpach agus Rialtas Oileáin Cook (Oileáin Cook) agus le haghaidh an fhadaithe a d’fhéadfaí a chur leis an bPrótacal atá ann faoi láthair maidir leis an gComhaontú sin a bhí le dul in éag an 13 Deireadh Fómhair 2020.

Le linn an chéad bhabhta caibidlíochta (16 Iúil 2020), chomhaontaigh idirbheartaithe ón Aontas agus ó Oileáin Cook go mbeadh, mar gheall ar chineál casta na caibidlíochta, roinnt babhtaí ag teastáil chun an chaibidlíocht a chur i gcrích. Dá bhrí sin, chomhaontaigh an dá pháirtí síneadh a chur leis an bPrótacal ar feadh uastréimhse bliana, i gcomhréir leis an sainordú ón gComhairle. Socraíodh an síneadh trí bhíthin Comhaontaithe i bhfoirm malartaithe litreacha ar cuireadh inisealacha leis an 29 Iúil 2020 sa Bhruiséil agus i Rarotonga (Oileáin Cook).

Cuireadh síneadh bliana leis an bPrótacal ón lá tar éis an lae a shínigh an dá pháirtí an malartú litreacha, i.e. an 14 Samhain 2020. Dá réir sin, rachaidh an Prótacal atá ann faoi láthair in éag an 13 Samhain 2021.

Ar bhonn na dtreoracha caibidlíochta ábhartha, rinne an Coimisiún caibidlíocht le hOileáin Cook d’fhonn Prótacal nua Cur Chun Feidhme SFPA a thabhairt i gcrích thar ceann an Aontais Eorpaigh. Tar éis an chaibidlíocht a bheith tugtha i gcrích, chuir na hidirbheartaithe inisealacha le Prótacal an 28 Iúil 2021. Leis an bPrótacal nua, cumhdaítear tréimhse 3 bliana ó dháta an iarratais shealadaigh atá leagtha síos in Airteagal 11 de, is é sin an dáta a shíníonn an bheirt Pháirtí é.

Tá sé d’aidhm ag an bPrótacal deiseanna iascaireachta a thabhairt do shoithí an Aontais i limistéir iascaireachta Oileáin Cook i gcomhréir leis an gcomhairle eolaíoch agus le moltaí ón gCoimisiún Iascaigh don Aigéan Ciúin Iartharach agus don Aigéan Ciúin Láir (WCPFC), laistigh de theorainneacha an bharrachais atá ar fáil. Tá sé d’aidhm aige freisin comhar idir an tAontas Eorpach agus Oileáin Cook a neartú, agus ar an gcaoi sin creat comhpháirtíochta a chruthú trínar féidir beartas iascaigh inbhuanaithe a fhorbairt agus saothrú fónta a dhéanamh ar acmhainní iascaigh i limistéar iascaireachta Oileáin Cook, chun leasa an dá pháirtí.